**Pressemelding**
12. desember 2016

**Førjulstid: Menn kjøper syredempende, kvinner kjøper hodepinetabletter**

**Den stressende og hektiske førjulstiden endrer våre behov for apotekvarer. I følge tall fra Komplett Apotek kjøper menn ekstra mye syredempende middel, mens kvinner kjøper hodepinetabletter.**

- Siden midten av november har Komplett Apotek sett en markant økning i andelen resepter mot magesyre og migrene. Kombinasjonen av god og fet mat, mye drikke og stress gjør nok hverdagen ekstra plagsom for flere, sier Stig Henning Pedersen, farmasøyt og driftsdirektør i Komplett Apotek.

Den naturlige årsaken til det økte salget av magesyremedikamenter er at høyt inntak av fettrik mat og alkohol, gjerne kombinert med generelt sett større porsjoner fører til at magesyre presses opp i nedre delen av spiserøret og kan gi kraftige syresmerter.

- Personer som har en lett plage resten av året kan derfor oppleve kraftig forverring i disse tider, og er derfor ekstra oppmerksomme på å hente ut en porsjon syredempende medisin på resept, sier Pedersen.

Salget av hodepinetabletter øker også kraftig i førjulstiden, og det er spesielt kvinner som står bak økningen i salget.

- Kvinner har ofte ansvar for julegaver, julekalender, skoleavslutninger og på toppen skal de også bake sine syv sorter med kaker, mens mannen ligger på sofaen og klager over magesmerter. Da skjønner vi godt at det er stressende og lett å få hodepine, sier Stig Henning Pedersen med glimt i øyet.

Tall fra Komplett Apotek viser også at salget av potensmidler øker markant i førjulstiden.

- Med tanke på at mange kvinner hamstrer hodepinetabletter er det kanskje litt mange optimistiske menn der ute, avslutter Pedersen.

**For mer informasjon kontakt:**Stig Henning Pedersen, farmasøyt og driftsdirektør, Komplett Apotek, mobil: 416 74 483

**Komplett Apotek**

Komplett Apotek har ambisjoner om å bli Norges største nettapotek. Komplett Apotek er et apotek godkjent av Statens Legemiddelverk, og holder til i Sandefjord. Komplett Apotek er en del av Komplett Group – Nordens største netthandelsaktør med 18 nettbutikker. Les mer på: [www.komplettapotek.no](http://www.komplettapotek.no)